# Panelové plagátové výstavy Divadelného ústavu

(rozmer 70x100 cm v hliníkových rámoch)

**Piliere slovenského profesionálneho divadla**

1. **Ján Borodáč** – 2012, kurátori Katarína Kunová, Martin Timko, 14 panelov

Výstava je venovaná zakladateľovi slovenského profesionálneho divadla Jánovi Borodáčovi, ktorý sa významne podieľal na formovaní slovenského profesionálneho divadelníctva ako režisér a pedagóg.

1. **Viktor Šulc** – 2012, kurátorka Katarína Kunová, 10 panelov

Výstava je venovaná divadelnému režisérovi Viktorovi Šulcovi, ktorý svojou tvorbou formoval novodobé dejiny našej profesionálnej réžie, ktorou ovplyvnil aj ďalšie generácie režisérov.

1. **Ferdinand Hoffmann** – 2008, kurátori Ján Sládeček, Martin Timko, 4 panely

Výstava je venovaná významnému dramaturgovi a režisérovi Ferdinandovi Hoffmannovi, ktorý vnášal do činohry moderné postupy a zaslúžil sa o európsky a svetový rozhľad repertoáru uvádzaním reprezentačných diel významných epoch dramatickej tvorby a divadelného vývinu, pričom podporoval aj domácu dramatickú tvorbu.

(uvádza sa spolu s výstavou Ján Jamnický)

1. **Ján Jamnický** – 2008, kurátori Ján Sládeček, Martin Timko, 6 panelov

Výstava je venovaná významnému hercovi, režisérovi a pedagógovi Jánovi Jamnickému, ktorý sa prikláňal k moderným prúdom a divadelnej avantgarde a zohral tak kľúčovú úlohu v modernom vývine slovenskej činohry.

(uvádza sa spolu s výstavou Ferdinand Hoffmann)

1. **Karol L. Zachar** – 2014, kurátor Martin Timko, 21 panelov

Výstava je venovaná významnému hercovi, režisérovi, pedagógovi, výtvarníkovi a karikaturistovi Karolovi L. Zacharovi. Jeho estetické cítenie bolo ovplyvnené slovenským folklórom, cez ktorý prinášal hlboké posolstvá o jedinečnosti ľudského života.

1. **Magda Husáková-Lokvencová** – 2011, kurátori Zuzana Nemcová Gulíková, Ján Jaborník, 5 panelov

Výstava je venovaná významnej, moderne orientovanej režisérke Magde Lokvencovej, ktorá iniciovala nekonvenčné podoby divadelnej tvorby, ktorou obohatila slovenskú divadelnú kultúru.

1. **Jozef Palka** – 2014, kurátor Martin Timko, 13 panelov

Výstava je venovaná všestrannej osobnosti režiséra Jozefa Palka, ktorý sa predstavil ako významná profilujúca osobnosť slovenskej réžie, nielen v divadlách, ale aj v rozhlase a v televízii.

1. **Stanislav Remar** – 2015, kurátorka Eva Gajdošová, 13 panelov

Výstava je venovaná tanečníkovi, choreografovi, kostýmovému výtvarníkovi, libretistovi a pedagógovi Stanislavovi Remarovi, ktorý sa významnou mierou zaslúžil o rozvoj povojnového slovenského baletu.

1. **Ľudmila Podobová-Brozmanová** – 2013, kurátorka Hana Cigánová, 10 panelov

Výstava je venovaná významnej slovenskej kostýmovej výtvarníčke Ľudmile Podobovej-Brozmanovej, ktorá sa zaslúžila o vývin a smerovanie divadelného kostýmu.

1. **Ján Boor** – 2015, kurátor Martin Timko, 2 panely

Komorná výstava je venovaná významnému slovenskému pedagógovi, prekladateľovi a teoretikovi Jánovi Boorovi, ktorý svojou prácou vychoval niekoľko generácii profesionálnych divadelníkov.

(výstava bola súčasťou kolokvia a diskusie)

1. **Ivan Petrovický** – 2013, kurátorky Katarína Kunová, Zuzana Šnircová, 15 panelov

Výstava je venovaná významnému slovenskému režisérovi Ivanovi Petrovickému, ktorého všestranný talent sa prejavuje v živých, zrozumiteľných výpovediach. Okrem divadla sa venoval aj televízii, dokumentu, filmu a seriálom.

1. **Pavol Haspra** – 2009, kurátor Martin Timko, 13 panelov

Výstava je venovaná významnému televíznemu a divadelnému režisérovi Pavlovi Hasprovi, ktorý sa do dejín slovenskej kultúry zapísal ako expresívny, dynamický a sugestívny režisér.

1. **Ján Ozábal** – 2014, kurátorka Ivica Ozábalová, 10 panelov

Výstava je venovaná významnej osobnosti slovenského bábkového divadla, autorovi, prekladateľovi a režisérovi Jánovi Ozábalovi, ktorý stál pri formovaní bábkového divadla pre deti a mládež.

1. **Juraj Beneš** – 2010, kurátorka Michaela Mojžišová, 12 panelov

Výstava je venovaná významnému slovenskému skladateľovi, pedagógovi a dramaturgovi Jurajovi Benešovi, ktorý sa presadil ako skladateľ svojbytného jazyka, ktorým narúšal zaužívané konvencie.

1. **Ján Jaborník** – 2017, kurátor Martin Timko, 10 panelov

Výstava je venovaná významnému slovenskému dramaturgovi, pedagógovi, divadelnému teoretikovi a kritikovi Jánovi Jaborníkovi, ktorý sa húževnato venoval divadlu. Jeho erudovanosť a cit pre detail boli základom jeho tvorivej i kritickej činnosti.

1. **Ján Ladvenica** – 2017, kurátor Miroslav Daubrava, 15 panelov

Výstava je venovaná významnému slovenskému scénografovi, maliarovi, ilustrátorovi a kostýmovému výtvarníkovi Jánovi Ladvenicovi, univerzálnemu profesionálovi vo výtvarnom svete.

1. **Vladimír Sucháne** – 2020, kurátor Miroslav Daubrava, 13 panelov

Výstava je venovaná významnému slovenskému scénografovi a maliarovi a Vladimírovi Suchánkovi, ktorý zasvätil svoj život divadlu a scénografií. Výstava zachytáva najvýznamnejšie scénografie, ktoré boli ocenené divákmi i kritikou.

**Javiskové osudy slovenských klasikov**

1. **Jonáš Záborský** – 2012, kurátori Oleg Dlouhý, Martin Timko, 14 panelov

Výstava je venovaná všestrannému slovenskému teológovi a kňazovi Jonášovi Záborskému, ktorý sa do dejín slovenskej literatúry zapísal ako básnik, prozaik, dramatik, historik i novinár. Výstava dokumentuje všetky jeho hry, ktoré boli uvedené na slovenských javiskách.

1. **Jozef Gregor Tajovský** – 2014, kurátorka Frederika Čujová, 12 panelov

Výstava je venovaná významnému slovenskému prozaikovi, básnikovi, dramatikovi Jozefovi Gregorovi Tajovskému. Výstava približuje jeho život a významné inscenácie jeho hier na slovenských javiskách.

1. **Ferko Urbánek** – 2014, kurátorka Zuzana Nemcová Gulíková, 11 panelov

Výstava je venovaná slovenskému spisovateľovi a dramatikovi Ferkovi Urbánkovi a jeho hrám inscenovaným v slovenských divadlách, televízii a v rozhlase.

1. **Július Barč-Ivan** – 2009, kurátor Martin Timko, 7 panelov

Výstava je venovaná poprednému slovenskému dramatikovi Júliusovi Barčovi-Ivanovi. Výstava dokumentuje jeho život a významné inscenácie jeho hier na slovenských javiskách.

1. **Ján Cikker** – 2011, kurátorka Michaela Mojžišová, 16 panelov

Výstava je venovaná uznávanému slovenskému skladateľovi Jánovi Cikkerovi, ktorý svojou hudobno-dramatickou tvorbou kľúčovým spôsobom zasiahol do histórie slovenskej opery. Výstava mapuje bohatú inscenačnú tradíciu jeho javiskového diela.

1. **Ivan Stodola** – 2018, kurátor Martin Timko, 11 panelov

Výstava je venovaná významnému slovenskému dramatikovi Ivanovi Stodolovi, ktorého hry mali celoslovenský ohlas. Výstava zachytáva významné Stodolove dramatické diela a ich inscenovanie v našich profesionálnych divadlách.

1. **Štefan Králik** – 2009, kurátor Martin Timko, 6 panelov

Výstava je venovaná významnému slovenskému dramatikovi Štefanovi Králikovi, ktorého hry boli obľúbené v ochotníckych divadlácha boli preložené do viacerých jazykov. Výstava zachytáva Králikove dramatické texty a ich inscenovanie v našich profesionálnych divadlách.

1. **Peter Karvaš** – 2020, kurátorka Martina Daubravová, 15 panelov

Výstava je venovaná významnému slovenskému dramatikovi Petrovi Karvašovi, ktorý profiloval slovenskú povojnovú drámu. Výstava zachytáva viaceré Kavašove profesie a prináša pohľad na inscenačnú tradíciu jeho najhranejších hier.

1. **Ivan Bukovčan** – 2021, kurátorky Barbora Gvozdjáková, Zuzana Poliščák Šnircová, 14 panelov v rozmere A1

Výstava je venovaná významnému slovenskému dramatikovi, autorovi felmových scenárov, publicistovi Ivanovi Bukovčanovi, ktorého filmy rezonujú dodnes. Výstava zachytáva najznámejšie Bukovčanove dramatické i filmové diela.

**Tváre slovenského profesionálneho divadla – činohra**

1. **Andrej Bagar** – 2011, kurátorka Katarína Kunová, 14 panelov

Výstava je venovaná významnému slovenskému divadelníkovi, hercovi a režisérovi Andrejovi Bagarovi. Výstava zachytáva jeho život a tvorbu na slovenských javiskách. A nezabúda dokumentovať jeho podiel na budovaní a rozvoji slovenskej divadelnej kultúry a divadelného školstva.

1. **Mária Bancíková** – 2013, kurátor Karol Mišovic, 16 panelov

Výstava je venovaná poprednej herečke a príležitostnej prekladateľke Márii Bancíkovej. Výstava dokumentuje jej život a hereckú kariéru, pričom nezabúda ani na filmové a rozhlasové roly tejto všestranne talentovanej herečky.

1. **František Dibarbora** – 2016, kurátor Karol Mišovic, 13 panelov

Výstava je venovaná slovenskému hercovi Františkovi Dibarborovi, ktorý okrem účinkovania v divadle bol aj estrádnym umelcom a uplatnil sa v televízii aj v rozhlase. Výstava mapuje jeho pôsobenie v Divadle Nová scéna a v Slovenskom národnom divadle.

1. **Mária Kráľovičová** – 2017, kurátorka Zuzana Nemcová Gulíková, 21 panelov

Výstava je venovaná významnej slovenskej herečke Márii Kráľovičovej, ktorá pôsobí na javisku už vyše sedemdesiat rokov. Výstava mapuje dôležité míľniky jej profesionálneho života a taktiež predstavuje súkromné zážitky a miesta, na ktoré herečka rada spomína.

1. **Karol Machata** – 2016, kurátorka Zuzana Nemcová Gulíková, 16 panelov

Výstava je venovaná výraznej hereckej osobnosti Karolovi Machatovi, ktorý svojou univerzálnosťou patril k hereckej generácii, ktorá výrazne vstúpila do dejín slovenského divadla 20. storočia.

1. **Zdena Gruberová** – 2013, kurátor Karol Mišovic, 14 panelov

Výstava je venovaná významnej herečke Zdene Gruberovej, ktorá bola jednou z profilových herečiek Slovenského národného divadla. Výstava okrem divadelného pôsobenia zachytáva aj jej filmovú tvorbu.

1. **Eva Poláková** – 2015, kurátor Karol Mišovic, 14 panelov

Výstava je venovaná jednej z vrcholných predstaviteliek slovenského divadelného, filmového a rozhlasového herectva Eve Polákovej. Výstava zachytáva jej život a tvorbu.

1. **Elena Zvaríková-Pappová** – 2015, kurátor Karol Mišovic, 9 panelov

Výstava je venovaná výraznej osobnosti slovenského herectva Elene Zvaríkovej-Pappovej, ktorá sa do divadelného sveta zapísala ako herečka modernej myšlienky a razancie.

1. **Ivan Mistrík** – 2015, kurátorka Katarína Kunová,18 panelov

Výstava je venovaná významnému filmovému, televíznemu a divadelnému hercovi Ivanovi Mistríkovi, ktorý vytvoril nespočetné množstvo nezabudnuteľných postáv. Výstava mapuje jeho život a tvorbu.

1. **Eva Kristinová** – 2018, kurátor Karol Mišovic, 15 panelov

Výstava venovaná výraznej hereckej osobnosti Eve Kristínovej, ktorá v divadle zosobňovala veľké ženské tragédky a zároveň aj komediálne figúrky. Výstava predstavuje jej profesionálny život na divadelnom javisku.

1. **Ladislav Chudík** – 2014, kurátorka Ľubica Krénová, 30 panelov

Výstava venovaná výraznej hereckej osobnosti Ladislavovi Chudíkovi, ktorý patrí k prvej hereckej generácií hercov SND. Výstava zachytáva míľniky v jeho bohatej hereckej kariére.

1. **Jozef Adamovič** – 2019, kurátor Martin Timko, 10 panelov

Výstava venovaná výraznej divadelnej i filmovej osobnosti Jozefovi Adamovičovi, ktorý bol spoluzakladateľom Akadémie umení v Banskej Bystrici. Výstava zachytáva najvýraznejšie herecké roly a jeho pedagogickú činnosť.

1. **Jozef Kroner** – 2019, kurátor Karol Mišovic, 15 panelov

Výstava venovaná výnimočnej hereckej osobnosti Jozefovi Kronerovi, ktorý v dejinách filmu a divadla zanechal nezameniteľnú stopu. Výstava predstavuje jeho profesionálny život a nezabudnuteľné herecké kreácie.

1. **Ružena Porubská** – 2008, kurátori Katarína Kunová, Martin Timko, 9 panelov

Výstava venovaná hereckej osobnosti Ružene Porubskej, zachytáva jej žiarivé začiatky v Slovenskom národnom divadle. Zároveň podáva stručný prehľad o jej hereckom a osobnom živote .

1. **Beta Poničanová** – 2008, kurátori Katarína Kunová, Martin Timko, 7 panelov

Výstava venovaná hereckej osobnosti Bete Poničanovej, stručne charakterizuje jej úžasný hlasový prejav. Ako pedagogička javiskovej reči na VŠMU vychovala mnohých hercov a herečky.

1. **Ctibor Filčík**  – 2020, kurátor Karol Mišovic, 13 panelov

Výstava venovaná výraznej hereckej osobnosti Ctiborovi Filčíkovi, ktorý si získal vďaka svojmu sugestívnemu herectvu chválu domácej i zahraničnej kritiky. Výstava predstavuje jeho profesionálny život na divadelnom javisku.

1. **Mária Prechovská** – 2021, kurátor Karol Mišovic, 13 panelov

Výstava venovaná výraznej hereckej osobnosti Márii Prechovskej, ktorá ako prvá do slovenského divadla vstúpila po absolvovaní viedenského seminára významného režiséra Maxa Reinhardta. Herectvo brala ako poslanie a preto boli jej postavy nezabudnuteľné.

1. **Viliam Záborský** – 2021, kurátorka Martina Daubravová, 11 panelov

Výstava venovaná hereckej osobnosti Viliamovi Záborskému odhaľuje jeho recitačné majstrovstvo. Výstava zachytáva jeho najvýraznejšie roly na javisku SND.

**Tváre slovenského profesionálneho divadla – opera a balet**

1. **Emil Schütz** – 2010, kurátorka Michaela Mojžišová, 9 panelov

Výstava je venovaná výraznej osobnosti opery,spevákovi Emilovi Schützovi, ktorý bol jedným zo zakladateľov Opery Slovenského národného divadla. Výstava mapuje jeho dlhoročnú kariéru sólistu.

1. **Dita Gabajová** – 2014, kurátorka Michaela Mojžišová, 10 panelov

Výstava je venovaná sólistke Opery Slovenského národného divadla Dite Gabajovej. Výstava zachytáva jej spevácku kariéru a jej najvýznamnejšie postavy v Opere SND.

1. **Mária Kišonová-Hubová** – 2015, kurátorka Michaela Mojžišová, 13 panelov

Výstava je venovaná významnej opernej sólistke Márii Kišonovej-Hubovej, ktorá bola veľkou dámou slovenskej opery. Výstava dokumentuje jej najslávnejšie postavy vytvorené pre Operu SND.

1. **Gustáv Papp** – 2014, kurátor Jaroslav Blaho, 13 panelov

Výstava je venovaná opernému spevákovi Gustávovi Pappovi, ktorý patril k najvýznamnejším interpretačným zjavom Opery Slovenského národného divadla. Výstava zachytáva jeho výraznú umeleckú osobnosť a  tvorbu.

1. **Juraj Martvoň a Anna Martvoňová** – 2014, kurátor Jaroslav Blaho, 13 panelov

Výstava je venovaná dvom z profilových členov operného súboru Slovenského národného divadla, manželom Martvoňovcom, ktorí boli priekopníkmi súčasnej opery.

1. **Nina Hazuchová** – 2016, kurátorka Michaela Mojžišová, 14 panelov

Výstava je venovaná významnej mezzosopranistke Nine Hazuchovej. Výstava zachytáva jej dlhoročné pôsobenie v Slovenskom národnom divadle a jej najvýznamnejšie operné kreácie.

1. **Anna Poláková** – 2017, kurátor Jaroslav Blaho, 11 panelov

Výstava je venovaná významnej opernej speváčke Anne Polákovej, ktorá bola hviezdou košickej opery. Výstava zachytáva jej osobnosť a najvýraznejšie operné roly v Štátnom divadle v Košiciach a v Slovenskom národnom divadle.

1. **Marius Petipa** – 2017, kurátorky Monika Čertezni, Eva Gajdošová, 17 panelov

Výstava je venovaná významnému francúzskemu tanečníkovi a choreografovi Mariusovi Petipovi, ktorý vytvoril obrovské množstvo baletných choreografií, ktoré sa stali piliermi repertoáru veľkých baletných súborov a divadiel na celom svete. Výstava mapuje balety, ktoré boli uvádzané na scénach v Bratislave, Košiciach a v Banskej Bystrici.

1. **Eva Jaczová** – 2018, kurátorka Monika Čertezni, 8 panelov

Výstava je venovaná významnej tanečnej pedagogičke Eve Jaczovej, ktorá sa zaslúžila o vybudovanie štátneho tanečného školstva, čím významne prispela k povzneseniu interpretačnej úrovne slovenského baletu.

1. **Alica Flachová-Pastorová** – 2018, kurátorky Monika Čertezni, Eva Gajdošová, 10 panelov

Výstava je venovaná významnej osobnosti slovenského baletu, tanečnici, dramaturgičke, teoretičke a historičke tanca **Alici Flachovej-Pastorovej. Výstava zachytáva jej súkromný aj profesionálny život.**

1. **Lucia Popp** – 2019, kurátor Jozef Červenka, 10 panelov

Výstava je venovaná významnej opernej dive Lucii Popp. **Výstava vznikla z pozostalosti a zachytáva významné míľniky jej kariéry a ukážky z jej osobného života.**

**Svet v zrkadle divadla – umenie, spoločnosť, osobnosti**

1. **Divadelný plagát** – 25 panelov

Kolekcia divadelných plagátov, ktoré vznikli v rokoch 1990 až 2015. Kolekcia zachytáva veľké časové obdobie, zmenu a vývin vo výtvarnom ponímaní divadelného plagátu. Predstavuje rôznych tvorcov a divadlá.

1. **Čestmír Pechr** – 20 panelov

Kolekcia originálnych divadelných plagátov významného scénografa, grafického dizajnéra a typografa Čestmíra Pechra, ktoré vznikli pre Slovenské národné divadlo.

1. **Bienále divadelnej fotografie** – 35 panelov

Kolekcia originálnych fotografií divadelných predstavení fotografov, ktorí získali cenu v súťaži o najlepšiu divadelnú fotografiu sezóny. Kolekcie fotografií zahŕňajú 4 súťažné ročníky plus jeden nultý ročník.

1. **Víťazi Bienále** – 20 – 30 panelov

Výstavy piatich víťazov Bienále, ktorým sa urobili samostatné výstavy. Milo Fabián, Andrej Čanecký, Lukasz Wojciechowski, Ľuboš Kotlár, Robert Tappert.

1. **Divadlo s ľudskou tvárou** – 20 panelov

Výstava venovaná 50. výročiu pražskej jari – a významným tvorivým pohybom a výnimočným inscenáciám v slovenskom profesionálnom divadle 60.tych a začiatku 70.tych rokov.

1. **Nežná 89´ ... revolúcia, ktorá začala v divadle** – 12 panelov

Výstava vznikla pri príležitosti 30. výročia demokratickej zmeny v našej spoločnosti reﬂ ektuje prelomové dni a týždne, ktoré priniesli jeden z kľúčových medzníkov slovenských dejín. Zahŕňa dobové materiály, fotograﬁe z archívov, z divadiel a mapuje nielen atmosféru na námestiach, ale aj najvýznamnejšie inscenácie tej doby, ktoré už tesne pred revolúciou mnohé z toho, čo prišlo, predznamenávali.

1. **Generál na javisku**  – 10 panelov

Výstava približuje inscenácie slovenských profesionálnych divadiel, ktoré sa nechali priamo inšpirovať osobnosťou Milana Rastislava Štefánika. Vznikla pri príležitosti 100 výročia jeho úmrtia.

1. **Televízne pondelky Karola L. Zachara** – 14 panelov

Výstava vznikla pri príležitosti 60. výročie začiatku tradície významného fenoménu minulého storočia, tzv. bratislavských televíznych pondelkov . A zároveň aj 100. výročie narodenia vzácneho umelca, ktorý sa tiež pričinil o popularitu tohto fenoménu druhej polovice minulého storočia Karola L. Zachara.

1. **Klasika v grafickom románe – Antigona, Romeo a Júlia** – 15 a 13 panelov

Výstavy vznikli vďaka medzinárodnému projektu Klasika v grafickom románe, ktorý prepája grafický román a klasické dramatické texty. Študentky a študenti odboru grafický dizajn Školy umeleckého priemyslu Josefa Vydru v Bratislave pripravili 2 výstavy, do ktorých vložili svoj pohľad na klasiku a jej spracovanie formou komixu.

1. **theatre.sk**  – 26 panelov

Výstava odkrýva komplexný pohľad na mnohotvárnosť profesionálneho divadelníctva na Slovensku. Venuje sa jeho vývinu a rozvoju. Zachytáva rôzneho podoby divadla, stručne charakterizuje najväčšie osobnosti a míľniky v priebehu času.

1. **Richard Wagner** – 14 panelov  
   Dokumentačná výstava vznikla pri príležitosti 200. výročia narodenia Richarda Wagnera operného reformátora a hudobníka. Výstava zachytáva spracovanie jeho diela na slovenských operných javiskách od roku 1920, pričom sú jeho diela radené podľa dátumu ich vzniku.
2. **Va pensiero... Giuseppe Verdi** – 14 panelov

Historicko-dokumentačná výstava je venovaná 200. výročiu narodenia Giuseppe Verdiho. Prostredníctvom divadelných fotografií, scénických a kostýmových návrhov mapuje javiskovú tradíciu najfrekventovanejšieho autora slovenských operných scén.

1. **Misky strieborné, nádoby výborné (Ako vzniká inscnácia)** – 17 panelov

Výstava, určená pre žiakov stredných škôl, zachytáva tvorivý proces vzniku inscenácie hry Jany Juráňovej *Misky strieborné, nádoby výborné*. Inscenácia a výstava vznikli v rámci Roka Ľudovíta Štúra, ktorý vyhlásila vláda Slovenskej republiky pri príležitosti 200. výročia jeho narodenia